РЕШЕНИЕ № 73 ОТ 3 ФЕВРУАРИ 2015 Г. ЗА ПРИЕМАНЕ НА АКТУАЛИЗИРАНА СЕКТОРНА ПОЩЕНСКА ПОЛИТИКА НА РЕПУБЛИКА БЪЛГАРИЯ ДО 2018 Г.
Обн., ДВ., бр.11 от 10 Февруари 2015 г.
На основание чл. 9а, ал. 1 от Закона за пощенските услуги

МИНИСТЕРСКИЯТ СЪВЕТ
РЕШИ:

Приема Актуализирана секторна пощенска политика на Република България до 2018 г. съгласно приложението.

Приложение:

АКТУАЛИЗИРАНА СЕКТОРНА ПОЩЕНСКА ПОЛИТИКА НА РЕПУБЛИКА БЪЛГАРИЯ ДО 2018 Г.

I. Въведение

Пощенският сектор е известен като един от най-традиционните сектори на икономиката и пряк измерител в миналото за икономически растеж с нарастването на обемите на разменени пощенски пратки. Неговата устойчивост дълго време е гарантирана чрез приноса на държавния пощенски оператор. Към днешна дата вследствие на либерализацията в страните от ЕС и световната тенденция за бурно развитие на електронните услуги пред пощенските оператори като цяло са налице по-малко възможности за осигуряване на устойчиво пазарно присъствие по традиционния начин. Новите възможности пред пощенските оператори включват: разработване на нови модели за преустановяване на спада в обемите на кореспондентските пратки; вътрешни бизнес трансформации и преквалифициране на персонала; повишаване на ефективността с предоставяне на услуги "от край до край" и други продукти на дребно; основно, навлизане на нови пазарни ниши, различни от кореспондентските пратки - доставка на онлайн колетни пратки, електронни финансови услуги и др., т.е. съвременни цифрови услуги, за чието ползване може да се разчита на традиционния кръг потребители на пощенските услуги.
Държавната подкрепа за гарантиране на универсалната пощенска услуга като предпоставка за социално приобщаване от страна на органите на изпълнителната власт и държавния регулатор е от особено значение в условията на непрекъснато разрастваща се конкуренция. Нейната устойчивост, освен чрез държавното й финансиране, може да бъде осигурена и посредством оптимизирането й или чрез ползване на иновативни форми за предоставянето й на територията на цялата страна в съчетание с изпълнение на други функции.
Секторната пощенска политика определя насоките за развитие на пощенския сектор в Република България. С настоящата актуализация на Секторната пощенска политика се определят насоките за развитие на националния пощенски сектор до 2018 г.
Актуализирането на Секторната пощенска политика е насочено към:
} отразяване на новите тенденции в политиката на Европейския съюз и на Всемирния пощенски съюз в областта на пощенските услуги;
} осъвременяване на приоритетите, свързани с провеждането на държавната политика и регулирането на пощенския сектор в съответствие с новите европейски и световни изисквания в тази област;
} отразяване на промените, настъпили в сектора след пълното отваряне на пазара на пощенските услуги за конкуренция след 2010 г.;
} поддържане на устойчивото и непрекъсваемото предоставяне на универсалната пощенска услуга в условията на либерализиран пазар на пощенските услуги;
} необходимостта от създаване на условия за предоставяне на съвременни, ефективни и качествени пощенски услуги, съответстващи на новите пазарни реалности.
При актуализирането на Секторната политика са взети предвид най-малко следните основни документи:
¯ Политиката на Европейския съюз за развитието на вътрешния пазар на пощенски услуги в Общността и подобряване на качеството на услугите, заложена в Директива 97/67/ЕО на Европейския парламент и на Съвета относно общите правила за развитието на вътрешния пазар на пощенските услуги в Общността и за подобряване на качеството на услугата, Директива 2002/39/ЕО на Европейския парламент и на Съвета за изменение и допълнение на Директива 97/67/ЕО относно по-нататъшното отваряне на пощенските услуги в Общността за конкуренция и Директива 2008/6/ЕО на Европейския парламент и на Съвета за изменение на Директива 97/67/ЕО с оглед пълното изграждане на вътрешния пазар на пощенски услуги в Общността;
¯ Зелена книга на Европейската комисия от 2012 г. за интегриран пазар за доставка на колетни пратки в услуга на развитието на електронната търговия в Европейския съюз;
¯ Съобщение на Европейската комисия от 2014 г. относно пътна карта за завършване на единния пазар за доставка на колетни пратки в Европейския съюз;
¯ Световната пощенска стратегия (2013 - 2016 г.), приета от XXV конгрес на Всемирния пощенски съюз през 2012 г.;
¯ Актовете и Резолюциите на Всемирния пощенски съюз, приети на XXV конгрес през 2012 г.;
¯ Актуализираната секторна пощенска политика на Република България 2009 - 2013 г.;
¯ Законът за пощенските услуги и другите закони, имащи отношение към пощенския сектор.
Актуализираната секторна пощенска политика на Република България до 2018 г. е изготвена в изпълнение на чл. 9а, ал. 2 от Закона за пощенските услуги.

II. Цел, дейности и очаквани резултати

1. Цел
Стратегическата цел на Секторната пощенска политика e осигуряване на устойчиво развитие на националния пощенски сектор чрез създаване на условия за функциониране на икономически стабилен пазар на пощенски услуги и предоставяне на съвременни, ефективни и качествени пощенски услуги за обществото в съответствие с европейските и световните изисквания.
За осъществяването на тази цел е необходимо:
} прилагане на европейските и на световните изисквания, свързани с предоставянето на пощенски услуги, включително като гарант за извършването на универсалната пощенска услуга като услуга от общ икономически интерес;
} осъществяване и усъвършенстване на взаимодействието и координацията между държавните институции, пощенските оператори и потребителите на пощенски услуги, както и с други организации, имащи отношение със сектора;
} насърчаване на сътрудничеството с европейските и световните институции и организации, работещи в областта на пощенските услуги;
} гарантиране на удовлетвореността на потребителите на пощенски услуги при непрекъснато променящи се потребности.

2. Дейности
Основните дейности за постигане на стратегическата цел са:
} провеждане на ефективно държавно управление и независимо регулиране на пощенския сектор;
} усъвършенстване на нормативната уредба въз основа на постигнатите резултати, на създадените национални условия и на настъпващите промени в европейското и световното законодателство в областта на пощенските услуги;
} насърчаване на конкуренцията в условията на либерализиран пазар на пощенските услуги;
} развитие, модернизация и ефективност на пощенските мрежи;
} осигуряване и съхранение на достъпна, надеждна и ефективна универсална пощенска услуга;
} модернизиране на конвенционалните пощенски услуги чрез внедряване на нови технологии, предоставяне на нови комбинирани продукти и оптимизиране на съществуващите процеси и дейности, в т.ч. финансови услуги;
} интегриране на пощенските услуги в трансграничната електронна търговия;
} защита на правата на потребителите, гарантиране на техния равнопоставен достъп до предоставяните пощенски услуги и до информацията за техните характеристики;
} създаване на условия за подобряване на пощенската сигурност;
} оптимизиране и осъвременяване на дейностите в областта на маркоиздаването и маркосъхранението;
} изпълнение на задълженията в областта на пощенските услуги, произтичащи от членството на Република България в Европейския съюз, във Всемирния пощенски съюз и в други международни организации.

3. Очаквани резултати
} дългосрочна жизнеспособност на пощенския сектор;
} усъвършенствана нормативна уредба, хармонизирана с правото на Европейския съюз за пощенския сектор и с актовете на Всемирния пощенски съюз;
} икономически стабилен пазар на пощенски услуги, отворен за конкуренция;
} лоялна конкуренция между пощенските оператори;
} равнопоставеност на участниците на пазара на пощенските услуги;
} модерни и ефективни пощенски мрежи, отговарящи на европейските и на световните изисквания;
} устойчиво предоставяне на универсалната пощенска услуга и гарантиран равнопоставен достъп на потребителите до тази услуга на територията на цялата страна и на достъпни цени;
} съвременни, качествени и разнообразни пощенски услуги, включително развитие на услугите по доставка на стоки, закупени онлайн, като пощенски пратки, и ориентирано към потребителите пощенско обслужване;
} разширяване на възможностите на потребителите за избор на доставчик на пощенски услуги;
} насърчаване на инвестициите в пощенския сектор;
} задоволяване на съвременните нужди на потребителите на пощенски услуги и на филателните колекционери от пощенски марки и пощенски продукти.

III. Развитие на правната и регулаторната рамка

1. Нормативна уредба
Обществените отношения, свързани с извършването на пощенски услуги в Република България - управление, регулиране, контрол и извършване на пощенски услуги, се уреждат от Закона за пощенските услуги и предвидените в него подзаконови нормативни актове.
Пощенската реформа в Република България, свързана с постепенното и поетапно отваряне за конкуренция на националния пазар на пощенски услуги, започна с приемането през 2000 г. на Закона за пощенските услуги, който през следващите години претърпя редица изменения и допълнения. Основна цел беше създаване на условия за гарантирано предоставяне на висококачествена универсална пощенска услуга от страна на "Български пощи" - ЕАД (историческия пощенски оператор), и за навлизане на нови участници на пазара на пощенски услуги.
Процесът на подготовка за пълно либерализиране на пазара беше свързан с изграждането на нова законова и регулаторна рамка, която, от една страна, да гарантира извършване на универсалната пощенска услуга, предоставяне на качествени пощенски услуги на потребителите, осигуряване на прозрачни и максимално опростени рекламационни процедури, насърчаване на конкуренцията, а от друга страна - да е хармонизирана в максимална степен с тази рамка на останалите европейски страни и с изискванията на пощенските директиви. Ролята на държавата в този процес е да намери баланс между необходимостта от създаване на условия за насърчаване на конкуренцията и осигуряване на универсалната пощенска услуга.
Основни приоритети, залегнали в Секторната пощенска политика на Република България 2009 - 2013 г., продължиха да бъдат либерализирането на пазара на пощенски услуги и отварянето му за ефективна конкуренция, както и гарантиране предоставянето на универсалната пощенска услуга на територията на цялата страна с високо качество и на достъпни цени.
През периода 2009 - 2013 г. се осъществи хармонизиране на националното пощенско законодателство с правото на Европейския съюз и по-специално с изискванията на Директива 2008/6/ЕО. Република България беше сред държавите - членки на Европейския съюз, които премахнаха монопола върху резервирания сектор от универсалната пощенска услуга и отвориха вътрешните си пазари за конкуренция считано от 1 януари 2011 г.
Хармонизирането на националното законодателство с изискванията на Директива 2008/6/ЕО се осъществи на два етапа. През първия етап основните изменения и допълнения на Закона за пощенските услуги, който е в сила от 3 ноември 2009 г., бяха насочени към: намаляване на бариерите за свободно навлизане на нови пощенски оператори на пазара на пощенски услуги и създаване на условия за лоялна и ефективна конкуренция; промени в лицензионните процедури; въвеждане на регулиране, пропорционално на изискванията за извършване на различните видове пощенски услуги; създаване на условия за оперативно взаимодействие между пощенските оператори чрез регламентиране на възможностите за достъп до пощенските им мрежи.
През 2010 г. се осъществи вторият, заключителен етап от въвеждане на изискванията на Третата пощенска директива в националното законодателство. Измененията и допълненията на Закона за пощенските услуги, в сила от 30.12.2010 г., бяха насочени към изпълнение на основната цел на Секторната пощенска политика, а именно гарантиране от страна на държавата на устойчивото предоставяне на универсалната пощенска услуга като услуга от общ икономически интерес в дългосрочен план и в условията на напълно либерализиран пазар на пощенските услуги чрез възлагане на "Български пощи" - ЕАД, на задължение за нейното извършване на територията на цялата страна, включително и в труднодостъпните райони, с определено качество и на достъпни цени. С този закон се премахна монополът върху резервиран сектор от универсалната пощенска услуга и се регламентира механизъм за компенсиране от държавния бюджет, когато задължението за извършването на тази услуга води до нетни разходи и представлява несправедлива финансова тежест за задължения оператор.
След приемането на този закон се осъществиха редица промени в регулаторната рамка, свързани със: определяне размера на несправедливата финансова тежест от извършването на универсалната пощенска услуга въз основа на нетните разходи; образуването на цената на универсалната пощенска услуга; достъпността на цената на универсалната пощенска услуга; системата за разпределение на разходите на "Български пощи" - ЕАД, и свързаната с нея процедура за съдържанието, начина на разпределение на разходите, реда и сроковете за съгласуване на системата за разпределение на разходите; нормативите за определяне на гъстотата на точките за достъп до пощенската мрежа на пощенския оператор със задължение за извършване на универсалната пощенска услуга.
Законът за пощенските услуги определя институциите, отговорни за функционирането и развитието на пощенския сектор - Министерския съвет, Министерството на транспорта, информационните технологии и съобщенията, Министерството на финансите и Комисията за регулиране на съобщенията, както и правата и задълженията на пощенските оператори и на потребителите на пощенските услуги. Чрез нормативната уредба е регламентирано необходимото за един конкурентен пазар ясно разделение на функциите на органа, определящ политиката в областта на пощенските услуги, от тези на регулаторния орган.
Министерският съвет и министърът на транспорта, информационните технологии и съобщенията осъществяват държавното управление в областта на пощенските услуги - формират политиката и осъществяват нейното провеждане, приемат подзаконови нормативни актове, свързани със: образуването и достъпността на цената на универсалната пощенска услуга; изчисляването на нетните разходи от извършването на универсалната пощенска услуга; нормативите за определяне на гъстотата на точките за достъп до пощенската мрежа на пощенския оператор със задължение за извършване на универсалната пощенска услуга; осигуряването на достъп до мрежата на пощенския оператор със задължение за извършване на универсалната пощенска услуга; използването на пощенските мрежи като част от националната критична инфраструктура и извършване на пощенски услуги при бедствия и при въвеждане на режим "военно положение", режим "положения на война" или режим "извънредно положение"; пощенската сигурност; издаването и пускането в употреба на пощенско-филателни продукти.
Комисията за регулиране на съобщенията осъществява регулирането на пазара на пощенски услуги и контрола върху дейността на пощенските оператори. За целите на регулирането на Комисията за регулиране на съобщенията са предоставени правомощия за самостоятелно приемане на нормативни актове, свързани с извършването и предоставянето на универсалната пощенска услуга, като: изисквания за качество и ефикасност на обслужването; критерии за определяне на труднодостъпността на районите и селищата в страната; система за образуване на пощенските кодове.

2. Държавна политика в областта на пощенските услуги
Държавната политика в областта на пощенските услуги се провежда от министъра на транспорта, информационните технологии и съобщенията въз основа на Секторната пощенска политика и на Закона за пощенските услуги.
Основните приоритети, свързани с провеждането на държавната политика в областта на пощенските услуги, са:
} актуализиране на Секторната пощенска политика при настъпване на съществени изменения в европейското законодателство в областта на пощенските услуги, както и при необходимост, възникнала от промени, свързани с извършването и предоставянето на пощенски услуги;
} усъвършенстване на нормативната уредба въз основа на постигнатите резултати в процеса на прилагане и на промените, настъпили в европейската и световната политика, и регламентация в пощенския сектор;
} насърчаване на конкуренцията в условията на либерализиран пазар на пощенските услуги чрез спазване на правилата за лоялна конкуренция при търсенето и предлагането на пазара на традиционни и иновативни пощенски услуги и подобряване на оперативната съвместимост на националната и на международните пощенски мрежи;
} стимулиране на предоставянето на ефективни трансгранични пощенски услуги като инструмент за достъп до нарастващия потенциал на електронната търговия и подобряване на оперативната съвместимост между дейностите по предоставяне на услугата за колетните пратки;
} проучване на възможностите за създаване на условия за установяване на извънтериториални разменни центрове на територията на Република България от избрани пощенски оператори от други страни - членки на Всемирния пощенски съюз, и същевременно от избрани оператори от други държави - членки на ЕС, в контекста на единния вътрешен пазар по смисъла на Договора за функциониране на ЕС;
} модернизиране и оптимизиране на дейностите, свързани с осъществяване на разрешителните/уведомителните процедури за извършване на пощенски услуги чрез увеличаване на видовете електронни административни услуги, прилагане на принципа на "мълчаливото съгласие", когато е възможно, и др. с цел ускоряване на процеса и намаляване на административната тежест;
} осъвременяване на регулаторната рамка в сектора в съответствие с промените в европейската политика и регламентация в тази област;
} реализация на проекти с финансиране по линия на Европейския съюз или Всемирния пощенски съюз и свързани с развитието на пощенските услуги относно подобряване на качеството на услугата, на логистиката по доставките, развитието на услугите чрез интегрирането им в електронната търговия, подобряване на системите за разплащания между избраните пощенски оператори и др.;
} продължаване на процеса на хармонизиране на националните пощенски стандарти с европейските и световните стандарти;
} усъвършенстване на условията и реда за използване на пощенските мрежи и извършване на пощенски услуги при бедствия и при въвеждане на режим "военно положение", режим "положение на война" или режим "извънредно положение";
} издаване, пускане, изваждане от употреба и съхраняване на пощенски марки, на пощенски продукти и на специални пощенски печати;
} развитие на международното сътрудничество в областта на пощенските услуги чрез изпълнение на задълженията и упражняване на правата на Република България, произтичащи от членството й в Европейския съюз, във Всемирния пощенски съюз и в други международни организации.

3. Регулиране на пощенските услуги
Независимите регулаторни органи играят ключова роля за постигането на целта за окончателно изграждане на вътрешния пазар на пощенски услуги в Европейския съюз в среда на множество оператори. Основните предстоящи предизвикателства пред тези органи включват:
} подобряване на условията за безпрепятствено навлизане на нови участници на пазара на пощенски услуги;
} мониторинг на пазара на пощенски услуги с цел коректно прилагане на законодателството и на изискванията на Европейския съюз в областта на пощенските услуги и в областта на държавната помощ под формата на компенсация.
Регулирането на пощенските услуги в Република България се изпълнява от независим регулаторен орган - Комисията за регулиране на съобщенията.
Основните приоритети в областта на регулирането на пощенските услуги са:
} разработване и актуализиране на подзаконовите нормативни актове за пощенските услуги, произтичащи от Закона за пощенските услуги, и създаване на условия за тяхното прилагане;
} осигуряване на справедливи пазарни условия за постигане на лоялна конкуренция между пощенските оператори;
} защита на правата на потребителите;
} анализиране на пазара на пощенските услуги - състояние и перспективи за развитие, състояние на конкуренцията в областта на пощенските услуги;
} анализиране на обхвата на универсалната пощенска услуга и на степента на удовлетвореност на потребителите от нейното предоставяне;
} извършване на проверка при изчисляването на размера на нетните разходи, възникнали от задължението за извършване на универсалната пощенска услуга;
} определяне на наличието и на размера на несправедлива финансова тежест от извършване на универсалната пощенска услуга и произнасяне относно размера на средствата, необходими за нейното компенсиране;
} осигуряване на подходящи стимули за задължения пощенски оператор да изпълнява задължението си за извършване на универсалната пощенска услуга при ефикасни разходи;
} осъществяване на контрол върху изпълнението на нормативите за качество на универсалната пощенска услуга;
} периодично преразглеждане на нормативите за гъстотата на стационарните пощенски станции на пощенския оператор със задължение на извършване на универсалната пощенска услуга с цел тяхното оптимизиране на територията на страната;
} акцентиране върху ефективността и ефикасността при изпълнение на контролните функции, произтичащи от нормативната уредба за пощенския сектор.
С оглед ефективно изпълнение на функциите си Комисията за регулиране на съобщенията осъществява взаимодействие с другите национални регулаторни органи и с институциите за защита на конкуренцията и за защита на потребителите, както и с регулаторните органи на останалите държави - членки на Европейския съюз, и други международни организации по регулиране на пощенските услуги.

IV. Пазар на пощенските услуги

Интензивното използване на социалния и икономическия потенциал на информационните и комуникационните технологии и най-вече на интернет доведоха до намалено търсене на пощенските услуги, по-специално на услугата за кореспондентските пратки. Намалените обеми пощенски пратки повлияха сериозно, особено на историческите пощенски оператори както в целия Европейски съюз, така и в световен мащаб, тъй като е засегната основна част от тяхната дейност. От друга страна, се наблюдава увеличение на обемите в сегмента на колетните пратки и експресните доставки в посока от предприятия към физически лица, което се дължи на развитието на електронната търговия. Това отваря нови възможности пред пощенските оператори, защото онлайн продажбите не само увеличават колетните доставки, но могат да допринесат за увеличаване на обемите от писмовни пратки чрез разпространение на каталози, брошури и други материали, посредством които онлайн търговците могат да рекламират своята дейност. Новите пазарни реалности могат да допринесат за динамичното развитие на конкуренцията и да подтикнат операторите да търсят иновативни и гъвкави решения при предоставянето на пощенски услуги за своите клиенти.
Либерализацията на националния пазар на пощенски услуги след 2010 г., глобализацията и бързо развиващите се цифрови технологии, които се явяват основно предизвикателство пред един традиционен сектор на икономиката, какъвто е пощенският сектор, налагат нов подход при формулирането на бъдещите политики за развитието на сектора. Необходимо е да бъдат осигурени стабилна и дългосрочна жизнеспособност и ефективност на националния пазар на пощенски услуги чрез изпълнение на следните приоритети:
} осигуряване на предоставянето на достъпна, надеждна и ефективна универсална пощенска услуга чрез прилагане на допустимите механизми за нейното финансиране;
} въвеждане на иновативни пощенски услуги и продукти;
} осигуряване на равнопоставеност на всички участници на пазара на пощенски услуги;
} развитие на конкуренцията чрез създаване на условия за безпрепятствено навлизане на нови пощенски оператори на пазара посредством усъвършенствани и облекчени регулаторни процедури и при спазване на принципите на обективност, прозрачност и пропорционалност на изискванията;
} оперативно взаимодействие между пощенските оператори чрез предоставяне на достъп до пощенските мрежи и предлаганите услуги при спазване на принципите на пропорционалност и равнопоставеност, на базата на регулаторни правила;
} намиране на интегрирани решения както от гледна точка на предоставяне на нови комбинирани продукти между пощенските оператори и онлайн търговците, така и от гледна точка на оптимизиране на съществуващите процеси и дейности;
} удовлетворяване на растящите изисквания на потребителите и защита на техните интереси.
За развитието на националния пазар на пощенски услуги и стимулиране на конкуренцията съществена роля има осигуряването на достъп до пощенската мрежа на пощенския оператор със задължение за извършване на универсалната пощенска услуга - най-голямата пощенска мрежа, покриваща територията на цялата страна, включително труднодостъпните и слабонаселени райони, което от своя страна ще окаже влияние върху по-бързото пренасяне на пощенските пратки от различни оператори. Осигуряването на достъп следва да се осъществява въз основа на пропорционални и недискриминационни правила, изготвени от регулатора, които ще бъдат приложими за двете страни по договора.
С оглед по-нататъшното развитие на пазара на пощенски услуги и намирането на нови решения за приспособяване към динамичната бизнес среда препоръчително е да се проучат възможностите за създаване на условия за установяване на извънтериториални разменни центрове на територията на Република България от избрани пощенски оператори от други страни - членки на Всемирния пощенски съюз, и същевременно от избран/и оператор/и от други държави - членки на ЕС, в контекста на единния вътрешен пазар по смисъла на Договора за функциониране на ЕС. Това включва сключване на двустранни търговски споразумения с избрания пощенски оператор в България - "Български пощи" - ЕАД, в които националният оператор посочва условията, като например изискването за реципрочност със съответната страна и др. По принцип в световен мащаб в тези центрове се извършва обработка на международни пощенски пратки, разположени на територията на една страна - членка на Всемирния пощенски съюз, и управлявани пряко или функциониращи във връзка с пощенски оператор на друга страна - членка на Съюза.
Създаването на условия за установяване на подобни центрове е свързано първоначално с провеждане на съответни анализи, проучвания и консултации със заинтересуваните страни в пощенския сектор на национално ниво. В процеса на консултации е подходящо да се обсъдят предимствата и недостатъците от евентуалното регламентиране на установяването на извънтериториални разменни центрове в националното пощенско законодателство.
Свободата на установяване и предоставяне на продукти и услуги на единния вътрешен пазар са част от фундаменталното право на свободно движение на хора, стоки и капитали в Европейския съюз. В резултат на ползите от тази концепция, както и на масовото използване на електронните средства за комуникация в последните години се наблюдава тенденция за увеличаване на трансграничните доставки на стоки, поръчани онлайн, като пощенски пратки. На европейско ниво интегрирането на пощенските услуги с пазара на електронната търговия е идентифицирано като приоритет, като е взета предвид възможността за увеличаване на обемите в сегмента на колетните пратки и генериране на допълнителни приходи за пощенските оператори от извършването на тази дейност.
Електронната търговия е ключов фактор за повишаване на конкурентоспособността в национален, икономически, европейски и световен план и притежава значителен потенциал за подпомагане на растежа, на заетостта, както и на териториалното и социалното сближаване, което е от особена важност за гражданите и предприятията в по-слабо развитите, отдалечените и труднодостъпните райони и което може да бъде постигнато чрез организиране на ефективна система за доставка на стоките.
Пазарът на електронната търговия е много иновативен, динамичен и бързо променящ се, както и достатъчно гъвкав, за да отговори на високите изисквания на потребителите и онлайн търговците по отношение на бързина, качество и надеждност на доставките.
Електронната търговия по отношение на пощенския сектор предоставя нови възможности пред пощенските оператори да разширят и разнообразят бизнеса си, като се преориентират към предлагане на ефикасни, с възможност за проследяване и нескъпоструващи услуги по доставка на стоки, поръчани онлайн, като пощенски колети. Бързото развитие на този пазар и повишеното търсене на национални и трансгранични колетни доставки е от съществено значение за дейността на пощенските оператори, особено като се има предвид трайната тенденция от последното десетилетие за намаляване на обемите поща, по-специално в сегмента на кореспондентските пратки.
За ефективното интегриране на пощенските услуги в електронната търговия, за увеличаването на обема на колетите, особено в посока от предприятия към физически лица, и за постигане на удовлетвореност на потребителите е необходимо пощенските оператори да предприемат следните действия:
• създаване на добро оперативно взаимодействие и уреждане на договорните взаимоотношения между участниците по цялата логистична верига на доставянето;
• постигане на по-добро ниво на услугите по доставка като пощенски пратки на стоки, закупени онлайн, тъй като доставянето е ключов фактор за развитието на този пазар и финална отсечка във веригата на електронната търговия;
• създаване на правила за условията за връщане на стоките, закупени онлайн, като пощенски пратки;
• създаване на ценово ефективни и конкурентоспособни решения в рамките на услугите по доставяне по отношение на образуване на цени за доставка, които да не са скъпоструващи за потребителите;
• подобряване на механизмите за разрешаване на спорове, разглеждане на рекламации и обезщетяване на потребителите.
Отварянето на пазара на пощенски услуги, както и конкуренцията от страна на информационните и комуникационните технологии, изисква от пощенските оператори да приспособят дейността си, за да отговорят по-добре на нуждите на потребителите и да увеличат ефективността си. Освен това след либерализирането на пазара на пощенски услуги пощенският оператор със задължение за извършване на универсалната пощенска услуга се сблъсква с нарастваща конкуренция от страна на новонавлизащите участници на пазара. В отговор на съвременните предизвикателства е необходимо задълженият оператор значително да подобри ефективността си, като постигне по-високо качество чрез модернизиране на процесите на обработка на пощата, оптимизиране и контрол върху разходите, както и увеличаване на спектъра на услугите, които предлага.
С цел изготвяне на анализ на пазара на пощенските услуги като състояние и развитие, както и за подпомагане на събирането на статистическа информация на ниво Европейски съюз пощенските оператори следва да предоставят необходимите данни при представяне на аргументирано искане от националния регулаторен орган.

V. Пощенски мрежи

Състоянието и развитието на пощенските мрежи като система на организация и съвкупност от средства за извършване и предоставяне на пощенски услуги е от решаващо значение за предоставяне на съвременни и качествени пощенски услуги, за постигане на високо ниво на пощенската сигурност, за поддържане на ефективна конкуренция, за подобряване на инвестиционния климат в пощенския сектор и за осигуряване достъпа на потребителите до пощенските услуги. Пощенските мрежи, особено в отдалечените и слабонаселените райони, играят важна роля за поддържане на сближаване от социална гледна точка и от гледна точка на трудова заетост. Развитието на модерна и ефективна пощенска мрежа на пощенския оператор със задължение за извършване на универсалната пощенска услуга, отговаряща на европейските и световните изисквания, е и съществено условие за пълноценното й включване и взаимодействие с международната пощенска мрежа.
Развитието и модернизирането на пощенските мрежи в Република България в условията на либерализиран пазар на пощенски услуги ще се осъществява чрез:
} изграждане и функциониране на модерни и ефективни пощенски мрежи посредством въвеждане и прилагане на нови схеми за организиране, управление и оптимизиране на дейностите по обслужване на потребителите чрез внедряване на съвременни технологии;
} усъвършенстване на организацията, свързана с гарантиране на пощенската сигурност, и модернизиране на използваните технически средства;
} поддържане и обновяване на транспортните средства;
} осигуряване на инвестиционен ресурс чрез стимулиране и привличане на частни инвестиции, публично-частно финансиране, средства, осигурени от Фонда на Всемирния пощенски съюз за подобряване на качеството на услугите, предоставяни от задължения пощенски оператор, и др.;
} ограничаване на вредните влияния върху околната среда посредством:
¡ инвестиране в енергийноефективно ИТ оборудване, както и в енергийноефективно оборудване на сградите, в които се помещават пощенските служби;
¡ поддържане на транспортния парк и поетапното му обновяване с транспортни средства, работещи без излишен разход на енергия;
¡ ограничаване на консумацията на хартия с преминаване към електронно обработване на пощенската документация.

VI. Устойчиво развитие на пощенските услуги

Пощенските услуги са основен инструмент за комуникация и обмен на информация и играят ключова роля за териториалното, икономическото и социалното сближаване, особено на хората в неравностойно положение, както и на живеещите в отдалечени, труднодостъпни и слабо населени райони. Пощенските услуги са от особено важно значение за развитието на ефективен и динамичен единен вътрешен пазар. Във връзка с това подобряването на качеството, модернизацията и развитието на услугите са основен приоритет, тъй като те допринасят за конкурентоспособността в Европейския съюз, за социалната солидарност и качеството на живота.
Развитието на нови пощенски услуги от частни и публични оператори, глобализацията и бързото навлизане на цифрови технологии промениха концепцията за традиционните пощенски услуги. Във връзка с това настоящата дефиниция за пощенските услуги вече не е актуална в смислово и технологично отношение и това налага ревизиране на националното пощенско законодателство. Това е свързано и с актуализиране на понятията за видовете пощенски услуги като резултат от правоприлагането и съвременните тенденции в сектора.
Устойчивото развитие на пощенските услуги е гаранция за дългосрочната жизнеспособност на пощенския сектор. Предоставянето на пощенски услуги в оптимално съотношение между качество, надеждност, цена и бързина е от голямо значение за удовлетворяване на все по-високите изисквания на потребителите. Ефективните пощенски услуги са съществен инструмент за достъп до нарастващия потенциал на трансграничната електронна търговия.
В съответствие с изискванията на националната, европейската и световната регламентация пощенските услуги са услуги, които включват приемане, сортиране, пренасяне и доставяне на пощенски пратки.
Националните пощенски услуги следва да бъдат категоризирани по следния начин: универсална пощенска услуга, услуги, попадащи в обхвата на универсалната пощенска услуга, и неуниверсални пощенски услуги, като тази категоризация е в зависимост от характеристиките и изискванията за извършване на услугите, както и от условията за тяхното предоставяне.

1. Универсална пощенска услуга
Основната концепция на универсалната пощенска услуга е да се гарантира висококачествено обслужване за всички на цени, които всеки може да си позволи. Универсалната услуга се определя според принципите на равенство, универсалност, приемственост и гъвкавост, както и според принципите на добросъвестната практика: прозрачност в методите на ръководство, в определянето на цените и финансирането и контрол от органи, независими от тези, действащи в областта на услугите. Универсалната пощенска услуга отразява изискванията и конкретните характеристики на европейския обществен модел в политика, която съчетава динамичност на пазара, единство и солидарност.
Универсалната пощенска услуга е услуга от общ икономически интерес, задоволяваща минимални потребности на обществото от пощенски услуги. Универсалната пощенска услуга е пакет от основни пощенски услуги и е предназначена за крайните потребители.
Обхватът, изискванията и условията за предоставяне на тази услуга се регламентират в Закона за пощенските услуги, като се вземат предвид:
} политиката на държавата за осигуряване на достъп до основните пощенски услуги и до пощенската мрежа, чрез която те се предоставят;
} политиката и регламентацията на Европейския съюз в областта на пощенските услуги;
} световната пощенска стратегия и актовете на ХХV конгрес на Всемирния пощенски съюз от 2012 г.;
} правата на потребителите на пощенски услуги и на пощенските оператори.
В съответствие с регламентацията на Европейския съюз за пощенския сектор основен ангажимент на държавата в областта на пощенските услуги е осигуряване и поддържане на устойчиво и непрекъсваемо предоставяне на универсалната пощенска услуга в напълно либерализиран пазар на пощенските услуги, като същевременно се зачитат принципите за обективност, прозрачност, недопускане на дискриминация, пропорционалност и минимално нарушаване на пазарните правила, необходими за гарантиране на свободното предоставяне на пощенски услуги на вътрешния пазар. Докато конкуренцията стане ефективна и на националния пазар на пощенски услуги се позиционират оператори, които са в състояние да извършват универсалната пощенска услуга в пълния й обхват на територията на цялата страна, включително при икономически неизгодни условия, на достъпни цени и с определено качество, държавата гарантира предоставянето на универсалната пощенска услуга чрез възложеното задължение за извършване на тази услуга на държавното дружество "Български пощи" - ЕАД (пощенския оператор с най-развитата собствена пощенска мрежа), като прилага механизъм за финансиране на универсалната пощенска услуга в съответствие със законодателството на Европейския съюз. Този механизъм ще се прилага, когато задължението за извършване на тази услуга води до нетни разходи и представлява несправедлива финансова тежест за пощенския оператор, задължен да извършва универсалната пощенска услуга. Компенсацията ще се предоставя при спазване на правилата на Европейската комисия за държавна помощ за услуги от общ икономически интерес. Окончателният размер на компенсацията се определя в зависимост от възможностите на държавния бюджет за съответната година.
За ефикасното прилагане на механизма за финансиране е необходимо регулаторът да осигури подходящи стимули за пощенския оператор да изпълнява задължението си за извършване на универсалната пощенска услуга при ефикасни разходи. Препоръчително е също така да бъдат определени цели за постигане на производствена ефективност, които да залегнат в акта на възлагане по смисъла на т. 41 от Съобщение на Комисията, Рамка на Европейския съюз за държавна помощ под формата на компенсации за обществени услуги (2012/С 8/03). Съгласно Решение на ЕК 2012/21/ЕС размерът на компенсацията не надвишава това, което е необходимо за покриване на нетния разход, направен при изпълнение на задълженията за обществена услуга, включително разумна печалба.
Във връзка с това в законовата и подзаконовата нормативна уредба следва да се прецени извършването на промени, свързани със:
• оптимизиране на обхвата на възложеното задължение за извършване на универсалната пощенска услуга въз основа на извършен от Министерството на транспорта, информационните технологии и съобщенията анализ в съответствие с тенденциите в развитието на пазара на пощенски услуги;
• реда и начина за изчисляване на нетните разходи;
• прецизиране на процедурата по доказване на нетните разходи;
• критериите за определяне на наличието на размера на несправедлива финансова тежест;
• гарантиране на предоставянето на компенсация на пощенския оператор при доказано наличие на несправедлива финансова тежест с цел устойчивото му развитие в конкурентна среда.
С цел коректното изчисляване на нетните разходи от извършване на универсалната пощенска услуга пощенският оператор със задължение за извършването й ще прилага хармонизирана с европейските изисквания система за разпределение на разходите по видове услуги и дейности.
Универсалната пощенска услуга се предлага при спазване на принципите за равнопоставеност на крайните потребители, достъпност и съобразяване на цените в зависимост от вида на предоставяните услуги, като се отчете и тяхното качествено и количествено измерение, на територията на цялата страна.
В съответствие с изискванията на Третата пощенска директива и в изпълнение на чл. 17, ал. 2 от Закона за пощенските услуги през 2015 г. предстои регулаторният орган да изготви доклад относно изпълнението на задължението за извършване на универсалната пощенска услуга от "Български пощи" - ЕАД, с оглед на продължаване, промяна или отмяна на възложеното задължение.
С цел повишаване на качеството на предоставяната универсална пощенска услуга и подобряване на обслужването на потребителите е необходимо да продължат усилията за оказване на съдействие за осъществяване на ефективен контрол и гарантиране на нормално протичане на технологичния процес; усъвършенстване на защитата и опазването на фирмената тайна и на класифицираната информация, служебните документи, пощенските отпечатъци и датните клейма; организиране на изпълнението на физическите и техническите изисквания за охрана и наблюдение за сигурността на комуникациите, информационната инфраструктура и ползваните софтуери, както и модернизация на хардуерното и софтуерното оборудване.

2. Услуги, попадащи в обхвата на универсалната пощенска услуга
Едно от основните направления в измененията на Закона за пощенските услуги, извършени през 2010 г. във връзка с хармонизирането му с Директива 2008/6/ЕО, е ясното разграничаване на универсалната пощенска услуга като услуга от общ икономически интерес с присъщите за нея специфики от услугите, попадащи в нейния обхват, прецизно дефиниране на съдържанието им с акцент върху различията в характеристиките на тяхното предоставяне. В процеса на прилагането на тези законодателни промени се установи, че разликите в двата типа услуги са трудно доловими както от пощенските оператори, така и от потребителите на пощенски услуги. Поради тези причини следва да се прецени степента, в която е необходимо да бъдат извършени последващи промени в законовата и подзаконовата нормативна уредба по отношение на тези услуги с цел правилно възприемане и тълкуване на концепцията и предназначението на услугите, попадащи в обхвата на универсалната пощенска услуга, от гледна точка на тяхната взаимозаменяемост с отделни услуги от универсалната пощенска услуга.
Пощенските услуги, попадащи в обхвата на универсалната пощенска услуга, са услуги, които от гледна точка на потребителите могат да се разглеждат като взаимозаменяеми в достатъчна степен с отделни услуги от универсалната пощенска услуга, но от гледна точка на характеристиките им и изискванията за извършване и предоставяне те не са универсална пощенска услуга. Тези услуги се предлагат в напълно конкурентна среда, без ограничения към пощенските оператори по отношение на видовете предоставяни услуги и изисквания за териториално покритие, цени и други.
За разлика от универсалната пощенска услуга като пакет от услуги отделните услуги, попадащи в нейния обхват, могат да бъдат предназначени както за крайни потребители, така и за потребители на едро. Цените на тези услуги не подлежат на регулиране и се определят на пазарен принцип - според търсенето и предлагането. Тези услуги могат да се извършват от всеки пощенски оператор, който е получил индивидуална лицензия, по ред, определен от Закона за пощенските услуги.
Във връзка с това и след анализ на резултатите от прилагането на Актуализираната секторна пощенска политика 2009 - 2013 г. е препоръчително в нормативната уредба да бъдат прецизирани правата и задълженията на пощенския оператор със задължение за извършване на универсалната пощенска услуга в случаите, когато предоставя услуги на потребители на едро въз основа на индивидуални договори, с цел гарантиране на неговата равнопоставеност с останалите лицензирани оператори, включително при участието му в процедури за възлагане на обществени поръчки за избор на доставчик на пощенски услуги.
С цел набиране на информация за състоянието на пазара на пощенски услуги, перспективи на развитие и състояние на конкуренцията в областта на пощенските услуги пощенските оператори, лицензирани за извършване на услуги, попадащи в обхвата на универсалната пощенска услуга, следва да извършват аналитично счетоводно отчитане на дейността си за разграничаване на разходите за тези услуги от разходите за други дейности.

3. Неуниверсални пощенски услуги
Неуниверсалните пощенски услуги са вътрешни и международни пощенски услуги, съдържанието на които и начините на тяхното извършване и предоставяне се обуславят от търсенето и предлагането, извършват се в напълно конкурентна среда и на пазарен принцип. Съобразно характеристиките си те се различават от универсалната пощенска услуга като пакет от основни услуги и от услугите, попадащи в нейния обхват.
Към тези услуги са и всички видове пощенски услуги, които са развити и ще се развиват в резултат от навлизането на новите информационни и комуникационни технологии в сектора, в т.ч. като резултат от разгръщането на електронната търговия - онлайн колетни пратки. Този вид пощенски услуги се извършват след подаване на писмено уведомление до Комисията за регулиране на съобщенията. С оглед на възможността за въвеждане на нови и модерни услуги в обхвата на неуниверсалните пощенски услуги, както и за намирането на гъвкави логистични решения за тяхното предоставяне, се очаква тези услуги да продължат да генерират нарастващи обеми и приходи и да заемат все по-голям дял на пазара на пощенските услуги.

VII. Защита на правата на потребителите

Защитата на правата на потребителите е съществено условие за функционирането на пазар на пощенски услуги, в който потребителите ще могат да направят информиран избор в условията на конкурентна среда. Пазарните сили в един либерализиран пазар, какъвто е националният пазар на пощенски услуги, дават възможност за по-добро разпределение на ресурсите и по-голяма ефективност в предлагането на услугите, като главният печеливш в случая е потребителят, който получава по-добро качество и пощенско обслужване, ориентирано към неговите нарастващи потребности.
Внедряването на нови технологии с цел модернизиране на традиционните пощенски услуги и въвеждането на нови услуги, както и повишаването на тяхното качество ще бъдат гаранция за повишаване доверието на потребителите.
С цел ефективна защита на правата на потребителите в нормативната уредба за сектора е подходящо да бъдат разграничени правата и задълженията на видовете потребители - крайни потребители и потребители на едро, както и условията и редът за предоставяне на пощенски услуги на съответните потребители.
Крайните потребители следва да са потребителите, които ползват пощенски услуги въз основа на общи условия на договор, изготвен от съответния пощенски оператор, без да е необходимо подписване на индивидуални договори, и не предоставят пощенски услуги. Пощенските оператори поставят на видни и достъпни места във всичките си точки за достъп общите условия на договора с крайните потребители и ги публикуват на страницата си в интернет, което гарантира прозрачност и своевременна информираност на обществото относно:
¡ обхвата и характеристиките на услугите, които извършват;
¡ изискванията за качество и ефикасност на обслужването;
¡ начините за заплащане на пощенските услуги;
¡ условията за приемане и доставяне на пощенски пратки и на пощенски парични преводи;
¡ процедурите за приемане и обработка на рекламации и изплащане на обезщетения;
¡ реда за решаване на спорове и др.
Правата на крайните потребители са защитени чрез:
• възложеното задължение за извършване на универсалната пощенска услуга на територията на цялата страна, включително в селища, намиращи се в труднодостъпни и слабонаселени райони;
• гарантирането на достъпността на цената и подобряване изпълнението на изискванията за качество на универсалната пощенска услуга, както и упражняване на регулаторен контрол върху спазване на изискванията за гъстотата на стационарните пощенски станции и на пощенските кутии на пощенския оператор със задължение за извършване на универсалната пощенска услуга;
• прилагане на прозрачни, опростени и нескъпоструващи процедури по приемане и обработка на рекламации;
• усъвършенстване на процедурите за решаване на спорове между пощенските оператори и крайните потребители на пощенски услуги;
• осигуряване на взаимодействие между националния регулаторен орган и органите за защита на конкуренцията и за защита на потребителите.
Потребителите на едро следва да са потребители, които ползват пощенски услуги при условия и по ред, договорени индивидуално с пощенския оператор, както и пощенските оператори, които ползват пощенски услуги, предоставяни от пощенски оператор въз основа на договор за достъп до пощенската му мрежа.
Основно изискване към пощенските оператори е осигуряването на равнопоставен достъп както на крайните потребители, така и на потребителите на едро до предлаганите от тях пощенски услуги.
Прилагането на изискванията за защита на правата на потребителите ще създаде справедливи условия за конкуренция на националния пазар на пощенски услуги.

VIII. Пощенска сигурност

Надеждността и сигурността в пощенския сектор като част от глобалната верига за доставки са от съществено значение за развитието на световната търговия и комуникации. Пощенската сигурност обхваща мерки и оперативни действия за: защита на пощенския трафик и предотвратяване поставянето в пощенските пратки на опасни и вредни предмети и вещества; оказване на съдействие при разкриване на нарушения, извършени срещу или чрез пощенската мрежа; охрана и опазване на имуществото, живота и здравето на пощенските служители и потребителите на пощенски услуги, както и за предоставяне на надеждни и качествени пощенски услуги и за ограничаване на материалните и финансовите щети, понасяни от пощенските оператори и от потребителите на пощенски услуги.
Националната политика в тази област има за основна цел създаването на необходимите условия за поддържане и подобряване нивото на пощенската сигурност в съответствие с промените в средата, в която се извършват пощенските услуги. Необходимо е да се приемат и да се приложат по координиран и балансиран начин мерки за действие в областта на сигурността, съизмерими с рисковете или заплахите, към които са насочени, на всички нива на пощенската експлоатация с цел да се запази и да се повиши доверието на обществото в пощенските услуги и в интерес на всички заинтересувани страни.
Основните приоритети в областта на пощенската сигурност включват:
} усъвършенстване на нормативната уредба, уреждаща пощенската сигурност, чрез хармонизиране или актуализиране на националните с европейските и със световните изисквания за мерките, които са приложими за физическата и оперативната сигурност на всички нива на пощенските дейности;
} прилагане на залегналите в нормативната уредба изисквания за пощенска сигурност, отнасящи се до защитата от посегателства върху физическите лица, пощенските пратки и паричните средства, до забранените за влагане в пощенските пратки предмети и вещества, до опазването на тайната на кореспонденцията, опазване на неприкосновеността на пощенските пратки и поверителността на личните данни, до сигурността при предаване на електронни съобщения за пощенските пратки и за пощенските парични преводи, до предотвратяване на изпирането на пари чрез пощенските мрежи, до използване на неистински и невалидни пощенски марки, пощенски продукти, пощенски отпечатъци и др.;
} подобряване на взаимодействието между митническите органи и пощенските оператори с фокус върху предварителния електронен обмен на данни за пощенските пратки;
} гарантиране на сигурността на пощенските мрежи;
} разработване от пощенските оператори на вътрешни актове/правила за задълженията, изискванията и ограниченията на всички нива на пощенската експлоатация, свързани с пощенската сигурност;
} поддържане и развитие на структури по сигурността от пощенските оператори като неразделна част от основните им организационни форми;
} конкретизиране на отговорностите на ангажираните държавни органи;
} оказване съдействие на компетентните органи от Министерството на вътрешните работи, Държавна агенция "Национална сигурност" и Държавна агенция "Технически операции" за разкриване на нарушения, свързани с пренасянето на забранени вещества и предмети и извършвани срещу или чрез пощенската мрежа, както и при осъществяване на контрола по изпълнение на мерките за пощенската сигурност;
} сътрудничество с международните организации, които имат отношение по въпросите на пощенската сигурност.

IX. Пощенски марки и пощенски продукти

Пощенската марка е символ на суверенитета на държавата и представлява доказателство за заплащане на цената на пощенската услуга, съответстваща на номиналната й стойност, когато е поставена върху пощенска пратка. Пощенската марка се издава и се пуска в употреба изключително под отговорността на страната - членка на Всемирния пощенски съюз.
В допълнение към основното им предназначение пощенските марки се използват и за филателни цели.
Българските пощенски марки, пощенските продукти и специалните пощенски печати се издават, пускат и изваждат от употреба от министъра на транспорта, информационните технологии и съобщенията. Издаването на пощенски марки, на пощенски продукти и на специални пощенски печати се осъществява въз основа на утвърден годишен тематичен план. Условията и редът за издаването им в техническо, естетическо и тематично отношение се определят в съответствие с изискванията на нормативната уредба.
Дейността по издаването на пощенски марки, на пощенски продукти и на специални пощенски печати се подпомага от Специализиран експертен съвет по маркоиздаване. Съветът следи за спазване на предписанията, етичните норми и разпоредбите на Всемирния пощенски съюз и на неговите структури в областта на издаването на пощенски марки, както и за постигане на високо художествено, естетическо и полиграфическо качество на пощенските марки, на пощенските продукти и на специалните пощенски печати.
Министерството на транспорта, информационните технологии и съобщенията ще продължи да изпълнява дейността по съхранението на пощенски марки, пощенски продукти и специални пощенски печати, намиращи се в маркохранилището.
Приоритетите в областта на маркоиздаването и маркосъхранението са:
} оптимизиране на дейността по издаването на пощенски марки, на пощенски продукти и на специални пощенски печати за важни събития и годишнини, свързани с националната и световната история, културата, изкуството, спорта и др.;
} развиване и популяризиране на издаването на нови комбинирани пощенско-филателни продукти;
} насърчаване на издаването на нови видове пощенски марки, различни от традиционните, базирани на цифровите технологии;
} развиване на дейности, свързани с внедряване на нови технологии и материали при отпечатването на пощенски марки;
} поддържане и подобряване на условията за съхраняване и опазване на намиращите се в маркохранилището пощенски марки, пощенски продукти и специални пощенски печати като част от историческото и културното наследство на страната;
} приемане, обработване и съхранение на пощенските марки, получавани по линия на международния обмен в рамките на Всемирния пощенски съюз;
} осъществяване на дейността, свързана със съхранението на задължителните за депозиране екземпляри от български пощенски марки.
Република България осъществява активна международна дейност в тази област чрез участие в международния обмен на пощенски марки и продукти по линия на Всемирния пощенски съюз в световната система за номериране на пощенските марки чрез участие в международни форуми, семинари, изложби и др., посветени на развитието на маркоиздаването в регионален и в световен план.

X. Участие в процеса на вземане на решения в работните органи към ЕС и международно сътрудничество

1. Участие в процеса на вземане на решения в работните органи към ЕС
Република България изпълнява задълженията си към Европейския съюз, като отстоява националните си интереси и участва в дейността на европейските институции и на техните работни структури в областта на пощенските услуги.
Основните приоритети на работа в процеса на вземане на решения в работните органи към Европейския съюз включват:
} изпълнение на задълженията на Република България, свързани с хармонизирането на националното законодателство с правото на Европейския съюз за пощенския сектор;
} изготвяне на предложения и проекти на позиции по ключови документи на европейските институции и участие във вземането на решения, свързани с насоките за развитие на пощенските услуги;
} участие в подготовката на нова и актуализиране на съществуващата регламентация на Европейския съюз относно пощенските услуги;
} активно участие в дейността на работна група "Пощенски услуги" към Съвета на Европейския съюз;
} активно участие в дейността на Комитет "Пощенска директива" към Европейската комисия и в неговите работни групи;
} подпомагане на работата на компетентните структури на Европейската комисия чрез предоставяне на информация, свързана с националните пощенски услуги и пазар;
} участие по компетентност в дейността на Работна група № 17 "Телекомуникации и информационни технологии" и при необходимост - в дейността на други работни групи към Съвета по европейските въпроси към Министерския съвет.

2. Международна дейност
Република България развива международното сътрудничество както на двустранна, така и на многостранна основа в рамките на международни пощенски организации, като Всемирния пощенски съюз, Европейския комитет по пощенско регламентиране (към Европейската конференция на администрациите по пощи и далекосъобщения) и Асоциацията на европейските обществени пощенски оператори (PostEurop).
С активното си участие в дейността на тези международни организации и на техните работни структури Република България допринася за усъвършенстването и модернизирането на европейската и световната пощенска система, а въз основа на споделения опит и най-добри практики ще продължи да провежда държавна политика на национално ниво, която е съобразена с най-новите и съвременни тенденции за развитието на пощенските услуги.
Като страна - членка на Всемирния пощенски съюз, Република България чрез своите компетентни институции активно участва както в текущата дейност на съюза, така и в работата на неговите ръководни органи (Конгреса, Административния съвет и Съвета по пощенска експлоатация) и на техните работни структури в следните основни направления:
• укрепване на единната пощенска територия чрез гарантиране на правото на всички потребители да ползват пощенски услуги и на свободата на транзита в условията на либерализация и глобализация на пазарите на пощенски услуги;
• участие в работата по усъвършенстване и осъвременяване на регламентацията на Всемирния пощенски съюз и в процеса на реформиране на неговите структури;
• развитие на двустранното и многостранното сътрудничество между страните - членки на Всемирния пощенски съюз, и между техните избрани оператори относно предоставянето на пощенски услуги в световната пощенска система;
• усъвършенстване на системите за разплащане между избраните оператори за обработен международен пощенски трафик;
• подобряване на експлоатационната дейност и на процесите при предоставянето на международни пощенски услуги.
Република България осигурява изпълнението на ангажиментите си, свързани с прилагането на актовете на Всемирния пощенски съюз, както от органите, натоварени с провеждането на държавната политика и регулирането на пощенските услуги, така и от страна на избрания оператор, на който със Закона за пощенските услуги е възложено задължението да изпълнява тези актове и да предоставя универсалната пощенска услуга.

3. Европейски пощенски организации
Република България чрез участието на своите компетентни органи в работата на регионалните пощенски организации сътрудничи с останалите държави членки в следните основни направления:
• изготвяне на единни европейски позиции по различни аспекти на политиката, регулирането и експлоатацията на пощенските услуги;
• изготвяне на експертни становища на регионалните пощенски организации по проекти на нормативни актове на Европейския съюз и на Всемирния пощенски съюз, свързани с развитието на пощенските услуги;
• обмен на добри европейски практики по осъществяване на управлението, регулирането и експлоатацията на пощенски услуги, както и по въпроси, свързани с развитието на пазарите;
• развитие на икономическите, стандартизационните и статистическите дейности в пощенския сектор;
• развитие на сътрудничеството с други европейски организации, асоциации, съюзи и други, свързани с дейността на пощенския сектор.

ХI. Взаимодействие с неправителствени организации

Провеждането на консултации с основни заинтересувани участници в процеса на разработване на нормативни актове, политики и вземане на решения за развитието на сектора е в съответствие с принципите на доброто управление и гарантира, че правителството и органите в публичния сектор действат при по-голяма яснота и откритост. Чрез гарантиране на възможността на заинтересуваните страни да изразят своите мнения по конкретно предложение процесът на вземане на решения става по-добре обоснован, по-точен и по-отговорен. Консултациите представляват обществена ангажираност, която включва търсене, получаване, анализ и обратна връзка между заинтересуваните участници и създава по-голяма прозрачност при осъществяването на държавната политика.
От съществено значение при вземане на решения и приемане на инициативи за провеждане на държавната политика в областта на пощенските услуги е партньорството с представители на браншовите организации и профсъюзните организации на пощенските оператори, както и с организации, защитаващи интересите на потребителите, научните и академичните среди, с оглед стимулиране на равнопоставено и ефективно сътрудничество, обмен на информация, идеи и добри практики в сектора.